
V to križanko vpisuješ rešitve ugank, ki so napisane na drugem listu.

Vir: Uganke na spletu

UGANKE – Njihovo rešitev vneseš v križanko

	
VODORAVNO

7. Po loncu meša, se vrti,
da hrana se ne prismodi.

9. Kaj tako šumi?
Bratcev sto in sto
v vetru se igra in plapola.

12. Črne tipke, bele tipke
čakajo na prste gibke.

13. Suh in dolgonog je gospod
nitke pne iz kota v kot.

15. Čez luknjo je steklo,
okoli pa les,
ne zunaj ne notri,
natanko vmes.

16. Velike, lesene, 
držijo se stene,
v njih polne police
in polni predali,
če ne bi jih imeli,
le kam bi vse dali?

17. Včasih je postlana
včasih razmetana,
če na njej ležimo,
prej ko slej zaspimo.

	

19. Brez piščalke tenko piska,
raje vidim, da ga ni,
a če pride in me piči,
joj, kako potem srbi.

20. Zgodaj zjutraj se na travi
nekaj rahlo je bleščalo -
tisoč drobnih kapljic,
pa čeprav ni deževalo.

21. Trde so, a ne kot kamen,
so pečene, niso kruh,
ko prispejo do zidarja,
ta iz njih zidove ustvarja.

22. Mlinček ni, pa se vrti,
hitro, hitro, brez oddiha,
vedno en in isti krog, dokler vanjo veter piha.

24. Kaj si obuješ,
ko hodiš po hiši,
da noge so tople,
korak se ne sliši?

25. Polnega mama na mizo
na mizo postavi,
prazen se znajde snežaku na glavi.


	
	
NAVPIČNO

1. Fantek je premajhen za stranišče.
Lulal bi - le kaj po hiši išče?

2. Štiri noge ima
a hoditi ne more, ne zna.
Kaj je to?

3. Ozki in dolgi umetni zobje
vsak dan razčešejo naše lase.

4. Ko dete kriči
ga brž pomiri,
jo vleče in vleče,
pa nič ne priteče.

5. Skakalnica sredi obraza
je čisto rdeča od mraza.

6. Majhna skleda se drži
dolgega ročaja,
lonec polna zapusti,
prazna vanj prihaja.

8. Dve dolgi tanki palčki
v rokah stare mame,
prav kmalu bosta spletli
prelepo kapo zame.

	

10. Tiho meri čas,
zbudi nas pa naglas.

11. Kosmato telesce
in krila brez perja,
kdo leta skoz noč
in žuželke večerja?

14. Včasih je črn, včasih je bel,
kdor ni presit, ga je zmeraj vesel.
Zunaj je skorja, notri sredica,
nima nadeva kakor potica.

18. Če so češnje previsoko
in jih ne dosežeš s tal,
kaj prislonil boš ob vejo,
da jih lažje boš obral?

19. Kruhki, ki niso v peči pečeni,
malo rjavi in malo rumeni,
rahli in sladki od marmelade -
maškare jih vzele bodo rade.

23. Včasih so kmetje 
s konji orali.
Kaj bodo raje danes izbrali?

REŠITVE

VODORAVNO                                                                                                              NAVPIČNO

	7.   KUHALNICA
	19.   KOMAR
	
	1.   KAHLICA
	10.   URA

	9.   LISTJE
	20.   ROSA
	
	2.   MIZA
	11.   NETOPIR

	12.   KLAVIR
	21.   OPEKE
	
	3.   GLAVNIK
	14.    KRUH

	13.   PAJEK
	22.   VETRNICA
	
	4.   DUDA
	18.   LESTEV

	15.   OKNO
	24.   COPATE
	
	5.   NOS
	19.   KROFI

	16.   OMARE
	25.   LONEC
	
	6.   ZAJEMALKA
	23.   TRAKTOR

	17.   POSTELJA
	
	
	8.   PLETILKI

